**Joni Uolamo hyppäsi seiväshypyn Suomen mestariksi**

Nuorten yleisurheilijoiden Suomen mestaruuskilpailut järjestettiin viikonloppuna kahdella eri paikkakunnalla. Hämeenlinnassa järjestettiin 14/15-vuotiaiden mestaruuskilpailut ja Kajaanissa 16/17-vuotiaiden. Kajaanissa akaalaista yleisurheilua edusti Toijalan Vauhdin **Joni Uolamo**, joka otti yllätysmestaruuden M16-sarjan seiväshypyssä tuloksella 4,10. Joni kävi tiukan kilpailun Ähtärin Urheilijoiden **Iiro Suutarisen** kanssa. Iiro on toissa vuoden Suomen mestari ja piti kuluvan kauden kärkitulosta 4,30 halussaan. Joni ylitti ratkaisukorkeudet 4,00 ja 4,10 ensimmäisellään. Iiro puolestaan ylitti 4,00 kolmannella yrityksellä yli ja pudotti enismmäisellä hypyllä 4,10 korkeudella olleen riman. Hän jätti loput kaksi hyppyä korkeuteen 4,20, mutta rima putosi molemmilla yrityskerroilla. Ensi viikonloppuna Joni lähtee kisaamaan M17-sarjan 10-ottelun Suomen mestruuskilpailuihin Joensuuhun.

Hämeenlinnasta Akaaseen ei tullut mitaleja, mutta kylläkin hyviä sijoituksia. T15-sarjassa Toijalan Vauhdin **Sini Tirri** juoksi 2000 metrillä neljänneksi ennätyksellään 6.39,47. 800 metriä juostiin kolmessa erässä suoraan loppukilpailuina. Sini voitti kakkoserän ennätyksellään 2.24,10. Aika riitti kokonaiskilpailun kahdeksanteen sijaan. Lempäälän Kisan Yleisurheilua edustava **Tomy Nurmesniemi** oli myös lähellä mitalia. P15-sarjan 80m aitajuoksussa tuli neljäs sija ajalla 14,17 ja pituushypyssä viides sija 6,02 kantaneella leiskautuksella, joka on myös hänen ennätyksensä. Jalkapalloa päälajinaan harrastava Toijalan Vauhdin **Topia Listo** osallistui P14-sarjan 2000 metrin juoksuun. Omassa erässään hän sijoittui kolmanneksi ennätyksellään 6.35,86 ollen kokonais kilpailun kahdeksastoista. Vauhdin **Sirkku Näsi** ja **Inka Vatka** osallistuivat T14-sarjan keihäänheiton joukkuekilpailuun. Yhteistulokseksi tuli 48,67 ja sijoitus oli seitsemäs.

Kari Uolamo